<classify> SHIRIKA la Mafuta Tanzania TPDC limeeleza kuwa katika kipindi cha miaka minne ya Serikali ya Awamu ya Tano tangu lianze kutumia miundombinu ya gesi asilia kibiashara, limechangia mfuko wa serikali Sh bilioni 243 kati ya mwaka 20162017 mpaka 2019.Aidha, limeeleza kuwa linatarajia kufikia mwaka 2020 mpaka 2024, watachangia Sh bilioni 600 kwa kulipa kodi mrahaba pamoja na kuchangia katika mfuko wa mafuta na gesi. Mkurugenzi Mkuu wa TPDC, Dk James Mataragio alisema hayo wakati akizungumzia mafanikio ya shirika hilo tangu Serikali ya Rais John Magufuli ilipoingia madarakani.Dk Mataragio alisema matumizi ya gesi katika sekta mbalimbali ikiwamo uzalishaji umeme, matumizi viwandani, kwenye nyumba na kwenye magari, yameokoa Sh trilioni 30.22, fedha ambayo ni bajeti ya nchi, hivyo kuongeza mchango katika serikali.Alisema uchimbaji wa gesi asilia, ulianza kufanyika katika maeneo mbalimbali ikiwemo Songosongo iliyokuwa chini ya kampuni kutoka nje, lakini tangu mwaka 2016 imekuwa chini ya shirika hilo na kuanza uzalishaji wa kibiashara. Alisema kupitia sheria ya mafuta na gesi, walipewa mamlaka ya kufanya biashara na tangu wakati huo wamefanya biashara ya gesi na mafuta pamoja na kufanya utafiti.Kwa mujibu wa Dk Mataragio, shirika hilo limejikita katika usambazaji gesi asilia viwandani, majumbani na kwenye magari ikiwa ni pamoja na kufanya utafiti. Alisema katika utafiti wa mafuta, wameanza kukusanya takwimu katika maeneo yaliyo katika Bonde la Ufa na Bonde la Eyasi Wembere, yanayofanana na maeneo waliyogundua mafuta katika nchi jirani za Kenya na Uganda.Pia tunafanya utafiti katika eneo la Ziwa Tanganyika kutokana na kuwa sambamba na Ziwa Albert walipogundua mafuta Uganda na Eyasi Wembere katika Ziwa Turkana Kenya napo walipogundua mafuta hivyo tunaamini mafuta yatapatikana nchini, alisema bosi huyo wa TPDC.Dk Mataragio alibainisha kuwa katika Bonde ya Eyasi Wembere, tayari wamemaliza kuchimba kisima kimoja kifupi huku kisima cha pili kikifikia mita 200 kwa lengo la kufuatilia mashapo ya miamba, yanayoweza kuwa na mafuta yaliyogundulika kwa ndege mwaka 20152016 kwa kuchimba kuona miamba tabaka yenye mafuta. Alisema uzalishaji wa gesi nchini, umeongezeka kwani mwaka 2004 katika visima vya Songosongo ilikuwa futi za ujazo milioni 100 kwa siku lakini sasa imefikia futi za ujazo milioni 200 kwa siku.Alisema asilimia 90 ya gesi asilia inatumika kuzalisha umeme wakati miaka minne iliyopita uzalishaji umeme kwa gesi asilia ulikuwa megawati 400 lakini sasa ni zaidi ya megawati 800 na katika Gridi ya Taifa mchango wa gesi ni asilimia 57.Dk Mataragio alisema katika kipindi cha miaka minne ya utawala wa Serikali ya Awamu ya Tano, TPDC imeunganisha gesi asilia katika nyumba 400 wakati mradi huo ukiwa endelevu kwa matarajio kufikia Juni mwakani nyumba 1,000 ziwe zimefikiwa ili wananchi wapate nishati safi na nafuu isiyochafua mazingira.Alisema katika kuunganisha kwenye magari wameanza kujaza gesi katika kituo kimoja, kilichojengwa kwa majaribio mwaka 2009 na mwaka 2016 kilianza kutumika katika mradi wakati kukiwa na magari zaidi ya 300 yanayotumia gesi lakini changamoto ni maeneo ya kujazia gesi.  <topic>: kitaifa 